CELEX: 32010R0116
Language: hu
Date: 2010-02-09 00:00:00
Title: A Bizottság 116/2010/EU rendelete ( 2010. február 9.) az 1924/2006/EK európai parlamenti és tanácsi rendeletnek a tápanyag-összetételre vonatkozó állítások listája tekintetében történő módosításáról (EGT-vonatkozású szöveg)

10.2.2010   
            
            
               HU
            
            
               Az Európai Unió Hivatalos Lapja
            
            
               L 37/16
            
         A BIZOTTSÁG 116/2010/EU RENDELETE
   (2010. február 9.)
   az 1924/2006/EK európai parlamenti és tanácsi rendeletnek a tápanyag-összetételre vonatkozó állítások listája tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszerekkel kapcsolatos, tápanyag-összetételre és egészségre vonatkozó állításokról szóló, 2006. december 20-i 1924/2006/EK európai parlamenti és tanácsi rendeletre (1) és különösen annak 8. cikke (2) bekezdésére,
   mivel:
   
               (1)
            
            
               Az 1924/2006/EK rendelet 8. cikkének (1) bekezdése kimondja, hogy az élelmiszerekkel kapcsolatos, tápanyag-összetételre vonatkozó állítások alkalmazása csak akkor megengedett, ha azok szerepelnek a mellékletben található felsorolásban, amely alkalmazásuk feltételeit is meghatározza.
            
         
               (2)
            
            
               Az 1924/2006/EK rendelet azt is előírja, hogy a melléklet módosításait szükség esetén az Európai Élelmiszerbiztonsági Hatósággal (EFSA) (a továbbiakban: a Hatóság) folytatott konzultációt követően kell elfogadni.
            
         
               (3)
            
            
               Az 1924/2006/EK rendelet elfogadása előtt a Bizottság kikérte a Hatóság véleményét a tápanyag-összetételre vonatkozó állításokról és azok alkalmazásának feltételeiről az omega-3 zsírsavakkal, az egyszeresen telítetlen zsírral, a többszörösen telítetlen zsírral és a telítetlen zsírral kapcsolatban.
            
         
               (4)
            
            
               2005. július 6-án elfogadott véleményében (2) a Hatóság arra a következtetésre jutott, hogy az omega-3 zsírsavak, az egyszeresen telítetlen zsír, a többszörösen telítetlen zsír és a telítetlen zsír fontos szerepet töltenek be a táplálkozásban. Egyes telítetlen zsírokból, mint az omega-3 zsírsavakból olykor az ajánlott mennyiségnél kevesebbet fogyasztanak. Ennélfogva azok a tápanyag-összetételre vonatkozó állítások, amelyek az e tápanyagok forrásául szolgáló, vagy azokban gazdag élelmiszerekre vonatkoznak, segíthetnek a fogyasztóknak abban, hogy egészségesebb termékeket válasszanak. Ezek a tápanyag-összetételre vonatkozó állítások azonban az Európai Parlament és a Tanács által elfogadott 1924/2006/EK rendelet mellékletében felállított listán nem szerepelnek, mivel alkalmazásuk feltételeit akkor még nem tudták pontosan meghatározni.
            
         
               (5)
            
            
               Figyelembe véve a Hatóság 2009. június 30-án az omega-3 és omega-6 zsírsavak beviteli referenciaértékeinek címkézéséről elfogadott véleményét (3) is, e feltételek ma már tisztázottak, és ezért tanácsos az említett állításoknak a listára való felvétele.
            
         
               (6)
            
            
               Az „omega-3 zsírsavak forrása” és az „omega-3 zsírsavakban gazdag” állításokat illetően az alkalmazási feltételek meghatározásakor különbséget kell tenni a kétféle omega-3 zsírsav között, amelyek fiziológiai szerepe eltérő, és amelyek ajánlott fogyasztási mennyisége is különbözik. Az alkalmazási feltételeknek továbbá meg kellene határozniuk a termék 100 mg-jára, illetve 100 kalóriájára eső minimális mennyiséget annak biztosítására, hogy csak olyan élelmiszerekre lehessen alkalmazni ezeket az állításokat, amelyek megfelelő fogyasztási mennyiség mellett jelentős mennyiségű omega-3 zsírsavat tartalmaznak.
            
         
               (7)
            
            
               Az „egyszeresen telítetlen zsírban gazdag”, a „többszörösen telítetlen zsírban gazdag” és a „telítetlen zsírban gazdag” állításokkal kapcsolatban az alkalmazási feltételeknek elő kell írniuk az élelmiszer minimális telítetlen zsírtartalmát, és következésképpen azt is biztosítaniuk kell, hogy az állítások szerinti mennyiség a megfelelő fogyasztási mennyiség mellett jelentős részben fedezze a kiegyensúlyozott étrenddel elérhető mennyiséget.
            
         
               (8)
            
            
               Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A RENDELETET:
   1. cikk
   Az 1924/2006/EK rendelet melléklete az e rendelet mellékletében foglaltak szerint módosul.
   2. cikk
   Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2010. február 9-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 404., 2006.12.30., 9. o.
   
      (2)  The EFSA Journal (2005) 253, 1–29. o.
   
      (3)  The EFSA Journal (2009) 1176, 1–11. o.
   
      MELLÉKLET
      Az 1924/2006/EK rendelet melléklete a következő szöveggel egészül ki:
      
         „OMEGA-3 ZSÍRSAVAK FORRÁSA
         Az állítás, amely szerint az élelmiszer omega-3 zsírsavak forrása, valamint a fogyasztó számára vélhetően ugyanezzel a jelentéssel bíró bármely állítás csak akkor alkalmazható, ha a termék alfa-linolénsav-tartalma 100 g-ra vagy 100 kcal-ra nézve legalább 0,3 g, illetve eikozapentén-sav- és dokozahexén-sav-tartalma 100 g-ra vagy 100 kcal-ra nézve összesen legalább 40 mg.
         OMEGA-3 ZSÍRSAVAKBAN GAZDAG
         Az állítás, amely szerint az élelmiszer omega-3 zsírsavakban gazdag, valamint a fogyasztó számára vélhetően ugyanezzel a jelentéssel bíró bármely állítás csak akkor alkalmazható, ha a termék alfa-linolénsav-tartalma 100 g-ra vagy 100 kcal-ra nézve legalább 0,6 g, illetve eikozapentén-sav- és dokozahexén-sav-tartalma 100 g-ra vagy 100 kcal-ra nézve összesen legalább 80 mg.
         EGYSZERESEN TELÍTETLEN ZSÍRBAN GAZDAG
         Az állítás, amely szerint az élelmiszer egyszeresen telítetlen zsírban gazdag, valamint a fogyasztó számára vélhetően ugyanezzel a jelentéssel bíró bármely állítás csak akkor alkalmazható, ha a termékben található zsírsavak legalább 45 %-a egyszeresen telítetlen zsírból származik, azzal a feltétellel, hogy a termék energiatartalmának több mint 20 %-át az egyszeresen telítetlen zsír adja.
         TÖBBSZÖRÖSEN TELÍTETLEN ZSÍRBAN GAZDAG
         Az állítás, amely szerint az élelmiszer többszörösen telítetlen zsírban gazdag, valamint a fogyasztó számára vélhetően ugyanezzel a jelentéssel bíró bármely állítás csak akkor alkalmazható, ha a termékben található zsírsavak legalább 45 %-a többszörösen telítetlen zsírból származik, azzal a feltétellel, hogy a termék energiatartalmának több mint 20 %-át a többszörösen telítetlen zsír adja.
         TELÍTETLEN ZSÍRBAN GAZDAG
         Az állítás, amely szerint az élelmiszer telítetlen zsírban gazdag, valamint a fogyasztó számára vélhetően ugyanezzel a jelentéssel bíró bármely állítás csak akkor alkalmazható, ha a termékben található összes zsírtartalom legalább 70 %-a telítetlen zsírból származik, azzal a feltétellel, hogy a termék energiatartalmának több mint 20 %-át a telítetlen zsír adja.”